C 235/24

Uverejnenie jednotného dokumentu podľa článku 94 ods. 1 písm. d) nariadenia Európskeho parlamentu a Rady (EÚ) č. 1308/2013, ako aj odkazu na uverejnenie špecifikácie výrobku v súvislosti s názvom v sektore vinohradníctva a vinárstva

(2019/C 235/08)

Týmto uverejnením sa poskytuje právo vzniesť námietku proti žiadosti podľa článku 98 nariadenia Európskeho parlamentu a Rady (EÚ) č. 1308/2013 (1) do dvoch mesiacov od dátumu tohto uverejnenia.

JEDNOTNÝ DOKUMENT

„Vera de Estenas“

PDO-ES-N1665

Dátum predloženia žiadosti: 27.9.2013

1. Názov (názvy) na zápis do registra

Vera de Estenas

2. Druh zemepisného označenia

CHOP – chránené označenie pôvodu

3. Kategórie vinárskych/vinohradníckych výrobkov

1. Víno

4. Opis vína (vín)

Červené víno „Reserva“ a „Gran Reserva“

Červené víno „Reserva“

Vizuálny vzhľad: višňová farba s jemnými nádychmi na škále od čerešňovej po tehlovú.

Vôňa: čerstvé primárne vône, od ovocných po typické pre danú odrodu. Rozpoznať sa dá vôňa veľmi zrelého hrozna a vanilky, ako aj jemné teplé náznaky.

Chuť: jemná, plná, suchá dochuť.

Červené víno „Gran Reserva“:

Vizuálny vzhľad: granátovočervená s tehlovými tónmi.

Vôňa: suché, veľmi zrelé červené ovocie, časom sa tieto vône môžu rozvinúť a nadobudnúť korenisté a balzamikové tóny, ktoré dobre harmonizujú. Veľmi jemná vôňa dreva, vanilky a nádych páleného dubového dreva.

Chuť: štruktúrovaný buket zrelých plodov, citeľný na celom podnebí.

Všeobecné analytické parametre Maximálny celkový obsah alkoholu (v obj. %) (*1) Minimálny skutočný obsah alkoholu (v obj. %) 12,5 Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 15,83 Maximálny celkový obsah oxidu siričitého (v miligramoch na liter): 140

Červené víno „Crianza“ a červené víno dozreté v barikových sudoch („madurado en barrica“)

Červené víno „Crianza“: čerešňová farba. Dobre harmonizujúce ovocné a korenisté tóny, macchia z oblasti Stredozemného mora. Jemná chuť v ústach, ovocie so sladkými tanínmi, príjemná chuť na podnebí.

Červené víno dozreté v barikových sudoch: farba s fialkovým nádychom, brilantná a čistá. Výrazné primárne vône červeného ovocia, dreva a lesa. V ústach korenistý a ovocný dojem.

Všeobecné analytické parametre Maximálny celkový obsah alkoholu (v obj. %) (*2) Minimálny skutočný obsah alkoholu (v obj. %) 12 Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 15,83 Maximálny celkový obsah oxidu siričitého (v miligramoch na liter): 140

Ružové víno

Červená farba s jahodovým odtieňom a fialkovým nádychom, číra a brilantná. Veľmi intenzívna a ovocná aróma. Vynikajúco vyvážená chuť v ústach, pripomína ovocie a kvetinové vône.

Všeobecné analytické parametre Maximálny celkový obsah alkoholu (v obj. %) (*3) Minimálny skutočný obsah alkoholu (v obj. %) 12 Minimálny celkový obsah kyselín 6 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 14,17 Maximálny celkový obsah oxidu siričitého (v miligramoch na liter): 190

Biele víno

Slamenožltá brilantná farba. Ovocné vône. V ústach intenzívna ovocná, lahodná chuť.

Všeobecné analytické parametre Maximálny celkový obsah alkoholu (v obj. %) (*4) Minimálny skutočný obsah alkoholu (v obj. %) 12 Minimálny celkový obsah kyselín 5 gramov na liter, vyjadrený ako kyselina vínna Maximálny obsah prchavých kyselín (v miliekvivalentoch na liter) 15,0 Maximálny celkový obsah oxidu siričitého (v miligramoch na liter): 190

5. Vinárske výrobné postupy

a) Základné enologické postupy

Osobitný enologický postup

Červené vína „Crianza“, „Reserva“ a „Gran reserva“ dozreté v barikových sudoch sa vyrábajú z odrôd Bobal, Tempranillo, Cabernet Sauvignon alebo Merlot. Vinifikácia prebieha v menších sudoch pri kontrolovanej teplote, ktorá nesmie presiahnuť 28 °C. Víno potom dozrieva v dubových sudoch s objemom 225 alebo 300 litrov. Vína dozrievané v barikových sudoch v nich zostávajú menej než šesť mesiacov. Naproti tomu vína „Crianza“ v sudoch zostávajú minimálne šesť mesiacov, vína „Reserva“ dvanásť mesiacov a vína „Gran Reserva“ minimálne 18 mesiacov. Tieto vína dozrievajú potom vo fľaši, až kým neuplynie minimálne predpísané obdobie dozrievania.

Biele vína Chardonnay kvasia v nových dubových sudoch s objemom 225 resp. 300 litrov.

Ružové vína sa vyrábajú prevažne z odrody Bobal, a to v menších nádobách z nehrdzavejúcej ocele pri maximálnej teplote 22 °C.

Maximálny výnos je stanovený na 70 %.

Spôsoby pestovania viniča

Odroda Bobal sa pestuje v tradičnom gobeletovom tvare, ostatné odrody na špalierovom vedení. Ideálny deň na zber sa určuje na základe stavu zrelosti, obsahu cukru, hodnoty pH a obsahu kyselín, a to v závislosti od toho, aké víno sa z daného hrozna má vyrobiť.

b) Maximálne výnosy

Červené odrody:

7 950 kg hrozna na hektár

Červené odrody:

55,65 hektolitrov na hektár

Biele odrody:

8 700 kg hrozna na hektár

Biele odrody:

60,90 hektolitrov na hektár

6. Vymedzená zemepisná oblasť

Vymedzená oblasť sa nachádza na území obce Utiel (Valencia) a rozdelená takto: polygón 37, parcely 101, 104, 141, 143, 144, 146, 147, 148, 149 a polygón 38, parcely 195, 196, 197, 204, 205, 206a1 a a2, b, d, e, f, g, 207, 208, 337 a, b, d, 218, 220 a 534.

7. Hlavné odrody hrozna

CABERNET SAUVIGNON

BOBAL

TEMPRANILLO

MERLOT

CHARDONNAY

8. Opis súvislostí

Prírodné a ľudské faktory

Názov „Vera de Estenas“ je zemepisným označením vymedzenej oblasti. Oblasť sa rozprestiera na jemne sa zvažujúcom svahu od pohoria Sierra Juan Navarro až po údolie rieky Magro po breh horského potoka Estenas, podľa ktorého je pomenovaná. Tento potok tečie pozdĺž vinohradov, odvádza vody zo severnej časti územia obce Utiel do rieky Magro a tvorí prirodzenú hranicu tejto obce v provincii Valencia.

Vymedzená zemepisná oblasť sa nachádza na území s podzemnou vodou vo veľmi malej hĺbke, okrem toho priemerný úhrn zrážok dosahuje približne 430 mm, čo zodpovedá priemerne 52 dňom zrážok. Počet slnečných hodín je 2 600 na priemerne 60 dní, obloha je jasná približne 130 dní v roku.

Z geologického hľadiska sa vinohrady nachádzajú prevažne na miocénnych a v menšej miere na štvrtohorných pôdach. Pôdny typ prevládajúci v oblasti vykazuje profil hnedej vápnitej pôdy, pričom priemerný obsah vápnika je 38 % a aktívneho vápnika 14 %. Priemerná vodivosť pôd je slabá, čo poukazuje na skutočnosť, že sa tu nevyskytuje problém presolenia pôdy. Priemerný obsah organickej hmoty dosahuje 1,5 %, čo je menej než v susedných oblastiach, hodnota pH pôdy presahuje 8,5.

Spomenúť treba aj skutočnosť, že vo vymedzenej oblasti sa nachádza aj les s rozlohou 2 ha, ktorý je faktorom regulujúcim vlhkosť a zmierňuje vplyv vetra a teploty.

Jednou zo základných čŕt vinohradov v danej oblasti je ich orientácia. Vzhľadom na mimoriadnu orografiu oblasti zvolená orientácia radov a systémy vedenia závisia predovšetkým od tvaru parcely, orientácie svahu, dostupnosti vlahy a prevládajúcich vetrov, pričom cieľom je dosiahnuť optimálne vystavenie vinohradov slnečnému svitu.

Opis vína

Vlastnosti vín z tejto oblasti podmieňujú mimoriadne charakteristiky pôd, reliéfu a miestneho podnebia, a obzvlášť skutočnosť, že podzemná voda sa v danej oblasti nachádza blízko pri povrchu. Vína sa vyznačujú vysokým obsahom alkoholu, intenzívnymi a brilantnými farbami, primárnymi vôňami zrelého ovocia, ktoré sa v nich udržia niekoľko rokov. V ústach vytvárajú štruktúrovaný a harmonický dojem a typický buket sa objavuje v každom ročníku. Vína sú štruktúrované a vhodné na dozrievanie v barikových sudoch a následne vo fľaši. Vykazujú husté, ale nie agresívne taníny, červené vína vykazujú vysoký celkový obsah polyfenolov a celkový obsah kyselín (vyjadrený ako kyselina vínna) sa pohybuje na úrovni 5 – 6 g/l.

Súvislosť

Mimoriadna orografia vymedzenej oblasti, konkrétne blízkosť rieky Magro na juhu, pohorie Sierra Negrete na severe a bystrina Estenas lemujúca oblasť, ktoré tvoria prirodzené hranice oblasti, osobitné podnebie, opísaný druh pôd, lesná plocha v centre oblasti a jej poloha v zóne s podzemnou vodou v hĺbke len niekoľkých metrov umožňujú optimálne dozrievanie hrozna, jeho vysoký obsah cukru a dobrý obsah kyselín. Rozhodujúcim faktorom je vlhkosť vzduchu, ktorá je v oblasti pestovania vyššia než susedných oblastiach. Vďaka nej dochádza k včasnému dozrievaniu, a to aj v najsuchších mesiacoch roka. Výsledkom sú vína s veľmi intenzívnou farbou, vysokým obsahom tanínov a polyfenolov, vysokým obsahom alkoholu a vyváženou kyslosťou. Vplyv hladiny podzemnej vody na vinohrady a mimoriadna orografia oblasti majú rozhodujúci vplyv na výrobu týchto vín.

Celková kyslosť, vyjadrená ako kyselina vínna, dosahuje hodnotu 5 až 6 g/l, čomu vína vďačia za svoj vyvážený charakter. Táto kyslosť je výsledkom pôsobenia hladiny podzemnej vody vo vymedzenej oblasti, teda zmierňovania teplotných rozdielov medzi dňom a nocou, čo znamená, že teplotné výkyvy sú menej náhle a vlhkosť vzduchu sa udržiava na vyššej hladine než v ostatných častiach regiónu. Vďaka tomu sa dobre rozvíjajú listy, ktoré na viniči zostávajú aj po zbere hrozna. Na dozrievanie hrozna vplýva aj prítomnosť lesa v centre oblasti, pretože v lete pomáha udržiavať nižšie teploty. Hrozno tak môže dozrievať pomaly a vína vďaka tomu vykazujú veľmi vyváženú kyslosť. Les chráni vinič v bezprostrednej blízkosti v lete a na jar, pretože vďaka jeho pôsobeniu sa tu nevyskytujú neskoré mrazy.

Okrem toho sú vlastnosti vín dané aj blízkosťou rieky Magro, pôsobením ktorej sa vyrovnávajú teploty a vlhkosť v údolí. To isté platí aj o pohorí Sierra Negrete na severe, ktoré chráni oblasť v zime a na jar pred studenými vetrami. Ďalším rozhodujúcim faktorom je horský potok Estenas, ktorý lemuje oblasť pestovania a odvádza vody zo severnej časti pohorí na území obce Utiel do rieky Magro. Aj pôdny horizont s vápnitou kôrou vplýva na vyššiu vlhkosť v oblasti v porovnaní so zvyškom regiónu, kde prevládajú pôdy z nespevnených materiálov. Výsledkom je skutočnosť, že vo vymedzenej oblasti sa pH pohybuje na úrovni 8,5, zatiaľ čo v susedných oblastiach len na úrovni 8,2 až 8,3. Táto vysoká hladina pH je daná predovšetkým vysokým množstvom uhličitanu vápenatého, ktorý priaznivo vplýva na schopnosť viniča vstrebávať fosfáty, draslík, vápnik a horčík.

Obsah vápnika v pôde teda nezodpovedá úrovni vo zvyšku regiónu, kde sa pohybuje na úrovni 25 %, zatiaľ čo pôdy vo vymedzenej oblasti vykazujú celkový obsah vápnika 38 % a obsah aktívneho vápnika 14 %. Rovnako aj hladiny fosforu a draslíka v pôde sú vo vymedzenej oblasti vyššie než v zvyšnom regióne a susedných oblastiach (hoci hodnoty sa môžu medzi jednotlivými parcelami líšiť): v prípade fosforu to je 30 až 50 ppm, v prípade draslíka 0,35 až 0,55 mEkv/l.

Vďaka pôsobeniu všetkých týchto faktorov možno z hrozna z vinohradov v tejto oblasti vyrábať vína, ktoré sa vyznačujú brilantnou, intenzívnou farbou, primárnymi vôňami zrelého ovocia, čistou štruktúrou a príjemným harmonickým dojmom v ústach.

Najpodstatnejšie rozdiely medzi vínami „Vera de Estenas“ a vínami z okolitých oblastí s CHOP Utiel-Requena sú badateľné pri zrelých červených vínach, konkrétne:

Ukazovateľ CHOP Utiel-Requena Vera de Estenas Minimálny skutočný obsah alkoholu (v obj. %) 10,5 12,5 Maximálny celkový obsah cukru (g/l) 9 4 Minimálny celkový obsah kyselín (g/l) 3,5 5 Maximálny obsah prchavých kyselín (g/l) 1,2 0,95 Maximálny celkový obsah oxidu siričitého (mg/l) 150 140 Minimálna intenzita sfarbenia 10 UA/cm IPT min 55 Maximálny výnos (kg/ha) 7 500 – 10 500 7 850 Maximálna výlisnosť (%) 74 70

Napokon treba poznamenať, že v súčasnosti existuje vo vymedzenej oblasti len jeden vinársky podnik. Katastru však predložila žiadosť spoločnosť „Compañía Vinícola del Campo de Requena, SL“, ktorá vznikla osobitne s cieľom združiť majiteľov vinohradov nachádzajúcich sa vo vymedzenej oblasti a požiadať o schválenie CHOP. Tomuto vinárskemu podniku v skutočnosti nepatria všetky parcely vo vymedzenej zemepisnej oblasti, pretože parcely 144 a 147 polygónu 37 a parcely 197, 204, 207, 208, 218 a 220 polygónu 38 sú vo vlastníctve iných vinárov, ktorí mali možnosť vyjadriť sa. K tomu treba dodať, že predmetný vinársky podnik síce vlastní iné parcely v susedstve s vymedzenou oblasťou, tie však nie sú do nej zahrnuté, pretože nevykazujú potrebné pôdne a podnebné podmienky.

Hoci teda v súčasnosti vo vymedzenej oblasti existuje len jeden vinársky podnik, je možné, že v budúcnosti sa pridajú ďalšie, ktoré pod podmienkou dodržiavania špecifikácie budú môcť používať predmetné CHOP.

9. Ďalšie základné podmienky

Žiadne

Odkaz na uverejnenie špecifikácie výrobku

http://www.agroambient.gva.es/documents/163228750/163232588/PC+VERA+DE+ESTENAS-GRABADA.pdf/d0d9334c-f314-407f-82e2-15d935a0f9e5

(1) Ú. v. EÚ L 347, 20.12.2013, s. 671.

(*1) Celkový maximálny obsah alkoholu nesmie presiahnuť limity stanovené v uplatniteľných právnych predpisoch EÚ.

(*2) Celkový maximálny obsah alkoholu nesmie presiahnuť limity stanovené v uplatniteľných právnych predpisoch EÚ.

(*3) Celkový maximálny obsah alkoholu nesmie presiahnuť limity stanovené v uplatniteľných právnych predpisoch EÚ.

(*4) Celkový maximálny obsah alkoholu nesmie presiahnuť limity stanovené v uplatniteľných právnych predpisoch EÚ.